Ur gêr vras eo Dulenn ha war vrasaat e ya choazh : emaer o sevel savadurioù nevez ha modern war kaeoù stêr Liffey.  Muioch-mui a dud a zo o chom enni, pemp kant mil bennak e kêr hag ouzhpenn ur million chwech kant mil (1 600 000) ba Dulenn Vras, da lâret eo Kêr Dulenn hag he zrowardroioù : daou-ugent dre gant (40%) deus POBLAÑS Iwerzhon (pevar million) a zo o chom ba Dulenn Vras, ar pezh zo kalz. Ur bern traoù zo da welet ba Dulenn : MIRDI BROADEL Iwerzhon, da gentañ penn, kement ha kaout un tañva deus istor kozh ar vro, AR RAGISTOR, AN HENAMZER, AR GRENNAMZER gant TAGADENNOÙ ar Vikinged, an Normaned hag ar Saozon. Ba  Trinity College e chelloch gwelet Levr Kells, livet kaer-meurbet gant ar venech en 9vet kantved. Un DISKOUEZADEG a zesko deoch petra oa o labour. A-us mañ al LEVRAOUEG Kozh, ur sal hir-spontus (65 m) gant daou chant mil levr enni. Ar re na blij ket ar mirdioù dezhe a chello mont da ruzañ o botoù en ur pub, kar puboù e-leizh zo ba Dulenn evel ba pep lech en Iwerzhon ! Guinness a vo mat dezhe. Ar bier du-pod zo breset ba Dulenn ha kalz gwelloch eo evit ar CHoka-Kola !